2.1. ปัจจัยความเสี่ยง

  ปัจจัยความเสี่ยงที่อาจจะมีผลกระทบต่อการผลิตของบริษัทได้แก่

1. ความไม่แน่นอนเกี่ยวกับเงินให้กู้ยืมและดอกเบี้ยค้างรับกับ บริษัทใหญ่และบริษัทที่เกี่ยวข้อง
จำนวน 334.64 ล้านบาท และ 93.91 ล้านบาท เป็นการให้กู้ยืมที่มีอายุหนี้เกินกว่า 1 ปี
ในรูปตั๋วสัญญาใช้เงินจ่ายคืนเมื่อทวงถาม โดยมีอัตราดอกเบี้ยร้อยละ 7.50 – 16.25 ต่อปี บริษัทฯ
ได้หยุดการคำนวณดอกเบี้ยรับตั้งแต่ไตรมาสที่ 2 ปี 2542 เนื่องจากบริษัทฯ
ดังกล่าวไม่มีความสามารถในการจ่ายชำระเงินต้น และบริษัทฯ ไม่ได้ตั้งค่าเผื่อหนี้สงสัยจะสูญ
โดยเมื่อวันที่ 1 ธันวาคม 2543 บริษัทฯ
และบริษัทใหญ่ได้มีการทำสัญญาปรับปรุงโครงสร้างหนี้ระหว่างกัน
สำหรับเงินให้กู้ยืมและดอกเบี้ยค้างรับ โดยบริษัทใหญ่จะต้องจ่ายชำระหนี้คืนแก่บริษัทภายใน 15 ปี
ปลอดชำระคืนเงินต้นและดอกเบี้ยเป็นระยะเวลา 3 ปีแรก เริ่มจ่ายชำระงวดแรกในปี 2547
ดังนั้นโอกาสที่บริษัทฯ จะได้รับคืนเงินต้นและดอกเบี้ยค้างรับจากบริษัทใหญ่นั้น
ขึ้นอยู่กับความสามารถในการทำกำไรของบริษัทฯ เพื่อจ่ายเงินปันผลให้แก่บริษัทใหญ่ ในอนาคต
โดยในปี 2544 บริษัทฯ คาดว่าจะไม่สามารถติดตามหนี้ได้บางส่วน
จึงพิจารณาตั้งค่าเผื่อหนี้สงสัยจะสูญ จำนวนเงิน 71.96 ล้านบาท

2. ความเสี่ยงจากการเข้าค้ำประกันบริษัทใหญ่ คือ บริษัท กว้างโฮลดิ้ง จำกัด จำนวน 291.02
ล้านบาท เนื่องจากปัจจุบันบริษัทฯ ดังกล่าวไม่สามารถชำระหนี้ให้แก่ธนาคารได้
และธนาคารได้บังคับให้ บริษัทฯ เป็นผู้รับผิดชอบในการชำระหนี้ดังกล่าวแทน ดังนั้นหากบริษัท
ต้องรับผิดชอบภาระหนี้ดังกล่าวจะมีผลกระทบต่อฐานะการเงินและผลการดำเนินการ
และสภาพคล่องของบริษัทคือ บริษัทฯ จะต้องรับผิดชอบการจ่ายชำระหนี้ดังกล่าวแทนทั้งจำนวน
และหากบริษัทฯ ไม่ได้รับชำระหนี้คงค้างดังกล่าว บริษัทฯ
จะต้องดำเนินการตั้งค่าเผื่อหนี้สงสัยจะสูญในมูลหนี้ดังกล่าวจำนวน 291.02 ล้านบาท

3. ความเสี่ยงจากการเจรจาการปรับโครงสร้างหนี้รอบที่ 2 ณ วันที่ 31 ธันวาคม 2544 บริษัทฯ
มีเงินกู้ยืมระยะยาวจำนวนเงิน 763.10 ล้านบาท ดอกเบี้ยจ่าย 115.70 ล้านบาท หุ้นกู้แปลงสภาพ
จำนวนเงิน 263.72 ล้านบาท และเงินเบิกเกินบัญชีธนาคาร 5.89 ล้านบาท
ซึ่งเป็นหนี้สินภายหลังจากการปรับปรุงโครงสร้างหนี้ และ ตั้งแต่ไตรมาสที่ 2 ปี 2544 บริษัทฯ
ได้ผิดนัดชำระหนี้สินของหนี้สินจากการปรับปรุงโครงสร้างหนี้ ซึ่งประกอบไปด้วยเงินต้น จำนวนเงิน
23.38 ล้านบาท และดอกเบี้ยค้างจ่าย จำนวนเงิน 23.19 ล้านบาท ซึ่งปัจจุบัน บริษัทฯ
อยู่ระหว่างการเจรจาปรับปรุงโครงสร้างหนี้รอบที่ 2 กับเจ้าหนี้ธนาคารและสถาบันการเงิน
ดังนั้นการดำเนินงานต่อเนื่องของบริษัทฯ จึงขึ้นอยู่กับผลของการปรับปรุงโครงสร้างหนี้รอบใหม่นี้ด้วย

4. ด้านวัตถุดิบ เนื่องจากวัตถุดิบหลักของบริษัท ได้แก่ปลาผิวน้ำ และหอยชนิดต่าง ๆ ซึ่งปลาผิวน้ำ
เช่น ปลาทูแขก ปลาหลังเขียวจะมีตลอดทั้งปีและปลาเหล่านี้จะมีวงจรชีวิตสั้น
ฉะนั้นการที่บริษัทซื้อวัตถุดิบมาเพื่อผลิตสินค้าจึงเป็นการใช้ประโยชน์จากวัตถุดิบธรรมชาติ
แต่ข้อจำกัดว่าปลาและหอยจะมีมากในบางฤดูกาลและบางฤดูกาลมีน้อย
ตลอดจนความแปรปรวนสภาพดินฟ้าอากาศ ก็เป็นปัจจัยหนึ่งที่จะส่งผลกระทบต่อปริมาณวัตถุดิบ

5. ด้านแรงงาน เนื่องจากการดำเนินการผลิตต้องอาศัยแรงงานจำนวนมาก
ในการแปรรูปวัตถุดิบให้อยู่ในสภาพที่พร้อมจะปรุงรส เช่น การล้างทำความสะอาด
การหั่นเป็นชิ้นที่มีขนาดมาตรฐาน การบรรจุกระป๋อง
แรงงานในท้องถิ่นและความเชี่ยวชาญจึงเป็นส่วนประกอบสำคัญในการดำเนินการผลิต
ซึ่งบริษัทมีนโยบายในการจัดการ โดยการรับแรงงานในจังหวัดตรัง และจังหวัดพื้นที่ใกล้เคียง
มีการฝึกฝนและการอบรมให้ความรู้ในกระบวนการผลิตทุกขั้นตอน
ตลอดทั้งการสร้างแรงจูงใจในด้านต่าง ๆ เช่น ค่าแรง สวัสดิการ ผลตอบแทนอื่น ๆ อยู่ตลอดเวลา
ทำให้บริษัทฯ ประสบปัญหาด้านแรงงานค่อนข้างน้อยในปัจจุบัน

6. ความเสี่ยงทางการเงิน บริษัทฯ มีความเสี่ยงอันเกี่ยวกับการเปลี่ยนแปลงของอัตราแลกเปลี่ยน
ซึ่งบริษัทฯ จะพิจารณาใช้เครื่องมือทางการเงินที่เหมาะสมเพื่อป้องกันความเสี่ยงดังกล่าว
อย่างไรก็ตาม บริษัทฯ ไม่มีนโยบายที่จะถือหรือออกเครื่องมือทางการเงิน
เพื่อการเก็งกำไรหรือเพื่อการค้า

7. ความเสี่ยงจากอัตราดอกเบี้ย เนื่องจากบริษัทฯ
อยู่ระหว่างการปฏิบัติตามข้อตกลงของสัญญาปรับปรุงโครงสร้างหนี้
ซึ่งได้กำหนดอัตราดอกเบี้ยคงที่ขั้นต่ำไว้ เว้นแต่ความเสี่ยงเกี่ยวกับอัตราดอกเบี้ยเงินเบิกเกินบัญชี
เงินฝากธนาคารซึ่งมีอัตราดอกเบี้ยปรับขึ้นลงตามอัตราตลาด บริษัทฯ
ไม่ได้ใช้เครื่องมือทางการเงินใดๆ เพื่อป้องกันความเสี่ยงดังกล่าว

8. ความเสี่ยงด้านอัตราแลกเปลี่ยนของบริษัทฯ เกิดจากการขายสินค้าเป็นเงินตราต่างประเทศ
โดย ณ วันที่ 31 ธันวาคม 2544 บริษัทฯ มีสินทรัพย์เป็นเงินตราต่างประเทศ บริษัทฯ
ไม่ได้ใช้เครื่องมือทางการเงินใดๆ เพื่อป้องกันความเสี่ยงจากอัตราแลกเปลี่ยนเงินตราต่างประเทศ
เว้นแต่การรับรู้รายการกำไรหรือขาดทุนจากอัตราแลกเปลี่ยน ณ วันสิ้นงวด

9. ความเสี่ยงด้านการให้สินเชื่อ บริษัทฯ มีนโยบายการให้สินเชื่ออย่างระมัดระวัง
ซึ่งลูกหนี้การค้าส่วนใหญ่มีการติดต่อกันมาเป็นเวลานาน
จึงคาดว่าจะไม่ได้รับความเสียหายอย่างเป็นสาระสำคัญจากการติดตามและเรียกเก็บหนี้
ส่วนลูกหนี้เงินกู้ยืมที่มีปัญหาการชำระหนี้ บริษัทฯ
ได้ระงับการรับรู้ดอกเบี้ยและได้ตั้งค่าเผื่อหนี้สงสัยจะสูญไว้เพียงพอแล้ว